**digital economy forum 2019: leading Greece to Growth**

**ΕΝΑΡΚΤΗΡΙΑ ΟΜΙΛΙΑ**

**ΓΙΑΝΝΗ ΣΥΡΡΟΥ, Γενικού Διευθυντή ΣΕΠΕ & Μέλος ΔΣ DIGITALEUROPE, Deputy Chairman WITSA**

Αξιότιμε κύριε εκπρόσωπε της Αξιωματικής Αντιπολίτευσης,

Αξιότιμοι κύριοι Υπουργοί,

Κυρίες και κύριοι,

Εκ μέρους του Συνδέσμου Επιχειρήσεων Πληροφορικής και Επικοινωνιών Ελλάδας, θα ήθελα να σας καλωσορίσω στο digital economy forum 2019: leading Greece to Growth.

Θα ήθελα να ευχαριστήσω θερμά τους χορηγούς του digital economy forum 2019, χωρίς τη συνδρομή των οποίων δεν θα ήταν εφικτή η οργάνωση του θεσμικού πλέον, συνεδρίου για την ψηφιακή οικονομία.

Τους Platinum χορηγούς: DELOITTE, INTRASOFT INTERNATIONAL.

Τους Gold χορηγούς: ATCOM, BYTE COMPUTER, CISCO, COSMOTE, DIADIKASIA BUSINESS CONSULTING, FORTHNET, HEWLETT PACKARD ENTERPRISE, HP HELLAS, HUAWEI, IBM, INTRACOM TELECOM, LENOVO, MICROSOFT, ORACLE, ΠΛΑΙΣΙΟ COMPUTERS, SAMSUNG, SPACE HELLAS, UNISYSTEMS, VODAFONE, WIND.

Το Silver χορηγό: COSMOS BUSINESS SYSTEMS.

Τους Bronze χορηγούς: APOPSI, IKNOWHOW, OKTABIT, OTS, SAP, The Writing Fields.

Τους Media χορηγούς: ΑΘΗΝΑΪΚΟ ΠΡΑΚΤΟΡΕΙΟ ΕΙΔΗΣΕΩΝ-ΜΑΚΕΔΟΝΙΚΟ ΠΡΑΚΤΟΡΕΙΟ ΕΙΔΗΣΕΩΝ, CNN Greece, Deasy, Newmoney.gr, Banks.com.gr, DAILYFAX, epixiero.gr, ICT Plus, Marketing Week, NetFAX, Netweek, palo.gr, skywalker, Techblog.gr, Techpress.gr, sepe.gr.

Κυρίες και κύριοι,

Η βιομηχανία ψηφιακής τεχνολογίας βρίσκεται στην αιχμή της καινοτομίας και των τεχνολογικών ανακαλύψεων των τελευταίων δεκαετιών, επηρεάζοντας κάθε πτυχή της ζωής μας. Αποτελεί τον κρίσιμο συντελεστή ισχύος στη νέα παγκόσμια οικονομία αναθεωρώντας πολλές από τις βεβαιότητες του παρελθόντος.

Εκφράζει, περισσότερο από κάθε άλλον κλάδο, τη νέα δημιουργική Ελλάδα. Την Ελλάδα που μπορεί να παράξει ένα νέο παραγωγικό μοντέλο, να δημιουργήσει επενδυτικό κλίμα και θέσεις εργασίας, ένα πιο παραγωγικό κράτος, αντιμετωπίζοντας την ακινησία του ή ακόμη και φαινόμενα «αντικοινωνικής» συμπεριφοράς, όπως κατ’ ελάχιστον μπορεί να χαρακτηριστεί η φοροδιαφυγή, η γραφειοκρατία και η διαφθορά.

Διανύουμε ήδη την 4η βιομηχανική επανάσταση, με τις πιο ραγδαίες και καταιγιστικές εξελίξεις και αλλαγές που έχει βιώσει η ανθρωπότητα. Ο κόσμος όπως τον ξέρουμε, άλλαξε δραστικά τα τελευταία 20 χρόνια σε όλους τους τομείς και το σίγουρο είναι πως τα επόμενα 20 χρόνια, μέσα από την ψηφιακή επανάσταση, θα αλλάξει ακόμα περισσότερο απ’ ό,τι τους 3 προηγούμενους αιώνες.

Οι τεχνολογίες, όπως το Cloud Computing, το Blockchain, τα Big Data Analytics, το Internet of Things, η Τεχνητή Νοημοσύνη δημιουργούν νέα δεδομένα και προκλήσεις για όλους.

Μέχρι το τέλος του 2020, κάθε άνθρωπος στον πλανήτη θα χρησιμοποιεί κατά μέσο όρο 26 έξυπνα αντικείμενα, ενώ έως το 2030 η παγκόσμια διασύνδεση δεδομένων και πληροφοριών αναμένεται να αυξηθεί κατά 75%.

Ταυτόχρονα, η έλευση του 5G, η αυξημένη συνδεσιμότητα που θα φέρουν τα δίκτυα επόμενης γενιάς καθώς και ευρεία γκάμα νέων υπηρεσιών, βασισμένες σε υποδομές 5G, αλλάζουν ολοκληρωτικά πλέον την εμπειρία αλλά και τις δυνατότητες των χρηστών. Από τις ιατρικές επεμβάσεις από απόσταση ς μέχρι τα αυτοκινούμενα οχήματα, τα δίκτυα επόμενης γενιάς τηλεπικοινωνιών φέρνουν όλες τις πρωτοποριακές εφαρμογές στις καθημερινότητα μας.

Παράλληλα, όλες οι κρίσιμες υποδομές από την παραγωγή, μετάδοση, και διανομή της ηλεκτρικής ενέργειας, τη διανομή νερού, τη βιομηχανική παραγωγή, τα μέσα μαζικής μεταφοράς, τη ναυτιλία, οποιαδήποτε μορφή επικοινωνίας, έως την υγεία και πολλά άλλα.… έχουν έναν κοινό παρονομαστή… την τεχνολογία.

Έως το 2023 θα κυκλοφορούν 740 χιλιάδες αυτόνομα οχήματα και έως το 2030 τα 2/3 της καταναλωτικής εμπειρίας θα χειρίζονται έξυπνες μηχανές.

Σε αυτήν την ψηφιακή κοσμογονία, οφείλει να συντονιστεί και η χώρα μας. Αξιοποιώντας τις δυνατότητες του κλάδου ψηφιακής τεχνολογίας, στον οποίο η Ελλάδα έχει να επιδείξει ισχυρή παρουσία, διαρκή καινοτομία και διεθνή τεχνογνωσία, αλλά και εμπειρία. Σε ένα πεδίο που η χώρα μας διαθέτει υψηλού επιπέδου επιστημονικό ανθρώπινο δυναμικό και επιχειρήσεις που παράγουν καινοτομία σε παγκόσμιο επίπεδο.

**Αξίζει να αναφέρω πως από το 2006, τα τελευταία 13 χρόνια, οι Ελληνικές επιχειρήσεις πρωταγωνιστούν στα παγκόσμια βραβεία τεχνολογίας, τα WITSA Global ICT Excellence Awards, έχοντας κερδίσει 21 βραβεία.**

Κυρίες και κύριοι,

Αυτή η ψηφιακή «βιομηχανία» μπορεί να αποτελέσει τον κρίσιμο καταλύτη για την ανάπτυξη όλων των κλάδων της Ελληνικής Οικονομίας αλλά και την ευημερία της ελληνικής κοινωνίας, μέσω της διάχυσης της τεχνολογίας σε όλα τα επίπεδα της επιχειρηματικότητας, αλλά και στις συναλλαγές μεταξύ πολιτών, επιχειρήσεων και κράτους.

**Και αυτό ακριβώς, θα αναδείξει και η παρουσίαση της μελέτης της Deloitte στο digital economy forum 2019.**

**Μία Στρατηγική Μελέτη που εκπονήθηκε, για πρώτη φορά, με πρωτοβουλία του ΣΕΠΕ και θα θέσει τις κατευθυντήριες γραμμές, ώστε ο Ελληνικός κλάδος Τεχνολογιών Πληροφορικής και Επικοινωνιών να ανταποκριθεί στις παγκόσμιες προκλήσεις του ψηφιακού μετασχηματισμού της οικονομίας.**

Σκοπός της μελέτης είναι, να υποστηρίξει τη βελτίωση της ανταγωνιστικότητας του κλάδου ψηφιακής τεχνολογίας, ενισχύοντας τις προϋποθέσεις εξωστρέφειας του και την αύξηση των επενδύσεων σε επιχειρήσεις του κλάδου στην Ελλάδα, με στόχο, να αυξήσει τη συνεισφορά του στην ανάπτυξη της Ελληνικής οικονομίας:

* **με στρατηγική, πλάνο και πρωτοβουλίες για τη μετάβαση σε μία σύγχρονη ψηφιακή οικονομία και κοινωνία,**
* **με συνεχή βήματα ψηφιακού εκσυγχρονισμού του κράτους και των παρεχόμενων υπηρεσιών προς πολίτες και επιχειρήσεις,**
* **με επενδύσεις και δράσεις στη δυναμική ανάπτυξη του κλάδου τεχνολογίας, αξιοποιώντας τη διεθνή εμπειρία και τεχνογνωσία του.**

Και φυσικά αναγκαία συνθήκη για όλα αυτά είναι η ουσιαστική στήριξη της καινοτόμου επιχειρηματικότητας. Εκεί που χτυπά η καρδιά του κλάδου μας νεοφυείς επιχειρήσεις, στις startups, που παράγουν διαρκώς καινοτόμα προϊόντα και υπηρεσίες, διακρίνονται και πολλαπλασιάζονται δίνοντας υπεραξία.

**Σε αυτό το πλαίσιο και φέτος, για δεύτερη συνεχή χρονιά** διοργανώνουμε **το startups d.Day** που, αναδεικνύει ελληνικές πρωτοπόρες και καινοτόμες επιχειρήσεις. Δίνοντας τους την ευκαιρία, αλλά και τα εφόδια,

να μιλήσουν με καταξιωμένους ειδικούς, επιχειρηματίες, funds, ακαδημαϊκούς

και να ανοίξουν τα φτερά τους στη διεθνή επιχειρηματική κοινότητα.

Ένας διαγωνισμός που φέτος είχε μεγάλη συμμετοχή, με περισσότερες από 30 προτάσεις.

Προτάσεις που κρίθηκαν από την επιτροπή αξιολόγησης, η οποία αποτελείται από επιχειρηματίες και εξειδικευμένα στελέχη του κλάδου μας και τους οποίους με την ευκαιρία αυτή θα ήθελα να ευχαριστήσω θερμά για το έργο τους, το οποίο ήταν αρκετά δύσκολο φέτος.

Και στον οποίο, οι 5 καλύτερες θα παρουσιαστούν στο πλαίσιο του φετινού **digital economy forum**.

Κυρίες και κύριοι,

Σε αυτό το πλαίσιο - και με την εμπειρία της συμμετοχής του ΣΕΠΕ

σε διεθνείς, αναγνωρισμένους οργανισμούς όπως:

o DIGITALEUROPE, o EITO αλλά και ο WITSA,

πιστεύουμε πως ο κλάδος μπορεί και πρέπει να ηγηθεί στην ενεργό συμμετοχή της χώρας στην 4η βιομηχανική επανάσταση.

**Εκεί που όλοι ξέρουμε ότι βρίσκεται ο κόσμος του μέλλοντος…**

*(αν έχει video, γυρνάς προς την οθόνη και ξεκινάει αμέσως το video, σε συνέχεια της τοποθέτησής)*

------------------------------------------------------------------------------

*(με το τέλος του video, συνεχίζεις)*

Σε αυτήν την πραγματικότητα οφείλουμε να συντονιστούμε.

Για μία σύγχρονη ψηφιακή Ελλάδα,

διασφαλίζοντας τη διάχυση της τεχνολογίας παντού και σε όλους,

πολίτες, κράτος, επιχειρήσεις, όλους τους παραγωγικούς τομείς και κλάδους

με στόχο την ανάπτυξη της εθνικής οικονομίας και την ευημερία της κοινωνίας!»

**Σας ευχαριστώ.**

**\_\_\_\_\_\_\_\_\_\_\_\_\_\_\_\_\_\_\_**

**Κύριε Χαρίτση, σας καλωσορίζω στο digital economy forum 2019 και σας καλώ στο βήμα!**